32001L0116
L 018/1
JURNALUL OFÍCIAL AL UNIUNII EUROPENE
DIRECTIVA 2001/116/CE A COMISIEI
din 20 decembrie 2001
de adaptare la progresul tehnic a Directivei 70/156/CEE a Consiliului privind apropierea legislațiilor statelor membre referitoare la omologarea de tip a autovehiculelor și a remorcilor acestora
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), astfel cum a fost modificată ultima dată prin Directiva 2000/40/CE a Parlamentului European și a Consiliului (2), în special, articolul 13 alineatul (2) al celei dintâi,
întrucât:
(1)
Directiva 70/156/CEE și anexele sale au fost modificate de mai multe ori și întrucât anexele trebuie modificate din nou, este necesar ca acestea să fie consolidate într-un text unic, din motive de claritate.
(2)
Dispoziția privind documentele administrative necesare pentru omologarea de tip a unui vehicul întreg, prevăzută în aceste anexe, ar trebui să se aplice vehiculelor de categorie M1 echipate cu motor cu ardere internă.
(3)
Anexele la Directiva 70/156/CEE, modificate prin prezenta directivă, asigură și documentele administrative necesare pentru omologarea de tip a unui vehicul întreg în cazul vehiculelor aparținând altor categorii decât M1. Cu toate acestea, omologările de tip respective ar trebui să fie acordate numai după intrarea în vigoare a unei directive care abrogă și înlocuiește Directiva 70/156/CEE și după intrarea în vigoare a modificărilor considerate necesare pentru directivele speciale corespunzătoare aplicabile vehiculelor aparținând altor categorii decât categoria M1.
(4)
De asemenea, ar trebui să se asigure o procedură uniformă de atribuire a numerelor de omologare.
(5)
Directiva 70/156/CEE ar trebui modificată în consecință.
(6)
Măsurile prevăzute în prezenta directivă sunt conforme cu avizul Comitetului pentru adaptarea la progresul tehnic, constituit în temeiul Directivei 70/156/CEE,
ADOPTĂ PREZENTA DIRECTIVĂ:
Articolul 1
Directiva 1970/156/CEE se modifică după cum urmează:
1.
la articolul 4 alineatul (1) al doilea paragraf, se elimină textul: „și să îi atribuie un număr special, în conformitate cu dispozițiile din anexa VII”;
2.
la articolul 8 alineatul (2) litera (c) al șaselea paragraf, se elimină textul următor: „și să înlocuiască toate numerele speciale de omologare cu numere normale de omologare”;
3.
anexele la Directiva 70/156/CEE se înlocuiesc cu textul prevăzut în anexa la prezenta directivă.
Articolul 2
(1) În ceea ce privește omologarea de tip a vehiculelor, statele membre aplică Directiva 70/156/CEE, astfel cum a fost modificată prin prezenta directivă, doar pentru vehiculele din categoria M1 echipate cu motor cu ardere internă.
(2) În ceea ce privește omologarea de tip a vehiculelor cu utilizare specială din categoria M1, statele membre aplică, numai la solicitarea producătorului, articolul 4 alineatul (1) din Directiva 70/156/CEE, astfel cum a fost modificată prin Directiva 1998/14/CE (3).
(3) Articolul 10 din Directiva 70/156/CEE, astfel cum a fost modificată prin Directiva 87/358/CEE (4), se aplică în continuare la omologarea de tip a altor vehicule decât cele menționate la alineatul (1).
Articolul 3
(1) În ceea ce privește emiterea certificatelor de conformitate corespunzătoare omologărilor CE de tip, modelele existente pot fi folosite în continuare până la 30 iunie 2003.
(2) Prezenta directivă nu invalidează nici o omologare acordată înainte de intrarea sa în vigoare, nici nu împiedică prelungirea acestor omologări în condițiile directivei în temeiul căreia au fost acordate inițial.
Articolul 4
(1) Statele membre adoptă și publică actele cu putere de lege și actele administrative necesare aducerii la îndeplinire a prezentei directive înainte de 1 iulie 2002. Ele informează de îndată Comisia cu privire la aceasta. Ele aplică aceste dispoziții de la 1 iulie 2002.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 6
Prezenta directivă se adresează statelor membre.
Adoptată la Bruxelles, 20 decembrie 2001.